maidir leis an seasamh atá le glacadh thar ceann an Aontais sa Choiste um Thrádáil a mhéid a bhaineann leis an leasú ar Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile (“an Comhaontú Trádála”), agus go háirithe Airteagal 191 de.

Leagtar síos in Airteagal 191 den Chomhaontú Trádála na nósanna imeachta lena bhféadfadh Páirtí a chumhdach soláthair faoi Theideal VI den Chomhaontú Trádála a mhodhnú nó a leasú.

I bhForoinn 1 (‘Eintitis rialtais láir’) de Roinn A d’Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála sonraítear eintitis rialtas láir na Colóime a gcumhdaítear a soláthar faoi Theideal VI.

Ag cruinniú den fhochoiste um Sholáthar Rialtais an 17 Deireadh Fómhair 2019 a reáchtáladh in Bogotá, chuir an Cholóim in iúl don Aontas go raibh sé ar intinn aici liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála idir an tAontas agus an Cholóim i gcrích in 2010, is eintitis soláthair ar leibhéal na n‑airí a bhí ag feidhmiú na n‑inniúlachtaí a fheidhmíonn na gníomhaireachtaí sin faoi láthair. Níl na gníomhaireachtaí sin ar liosta na n‑eintiteas soláthair ar an leibhéal lárnach i gcumhdach na Colóime faoi láthair.

D’aontaigh an tAontas agus an Cholóim Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a mhodhnú. Tá an tAontas agus an Cholóim d’aon tuairim nár cheart coigeartuithe cúiteacha a éileamh de bharr an nuashonraithe sin ós rud é gur mionleasú é faoi Airteagal 191(2) den Chomhaontú Trádála.

Maidir leis an gcinneadh modhnú a dhéanamh ar Fhoroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála, is féidir leis an Aontas agus leis an gColóim (‘Tír Shínithe na nAindéas lena mbaineann’) an cinneadh sin a ghlacadh sa Choiste um Thrádáil arna bhunú leis an gComhaontú Trádála, de bhun mhír 3 d’Airteagal 14 den Chomhaontú Trádála i gcomhar le mír 4 d’Airteagal 12 toisc go mbaineann sé go heisiach leis an gcaidreamh déthaobhach eatarthu.

2.Comhthéacs an togra

2.1.An Comhaontú Trádála

Is é is aidhm don Chomhaontú Trádála margaí a oscailt agus cobhsaíocht an chaidrimh trádála idir an tAontas Eorpach agus a Bhallstáit agus an Cholóim, Eacuadór agus Peiriú a mhéadú.

Ar príomhchuspóirí an Chomhaontaithe Trádála tá oscailt éifeachtach chómhalartach mhargaí soláthair rialtais na bPáirtithe. Tá dhá chuspóir ag Teideal VI den Chomhaontú Trádála maidir le soláthar rialtais: smachta soláthair a shocrú a bhfuil sé d’aidhm leo a áirithiú go dtabharfar conarthaí poiblí i gcrích ar dhóigh thrédhearcach éifeachtúil agus neamh‑idirdhealaitheach agus go n‑osclófar margaí soláthair go cómhalartach le haghaidh tairgeoirí, earraí agus seirbhísí ón bPáirtí eile. I bhfianaise an mhéid sin, maidir le rochtain fhrithpháirteach ar thairiscintí a chéile dá sainítear i gcumhdach na caibidle maidir le soláthar rialtais, rinne an tAontas agus an Cholóim sin a chaibidliú go déthaobhach. Maidir leis na rialacha nós imeachta agus substainteacha a caibidlíodh, sainítear i gcumhdach na caibidle maidir le soláthar rialtais cé na soláthair a bhfuil feidhm acu ina leith.

Tá an tAontas agus an Cholóim d’aon tuairim gur cheart liosta na n‑eintiteas soláthair ar leibhéal lárnach na Colóime a nuashonrú agus na sé ghníomhaireacht sin a chur leis an liosta mar a leagtar amach sa Chinneadh seo.

Dá réir sin, chomhaontaigh an tAontas agus an Cholóim Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a mhodhnú gan coigeartú cúiteach, ós rud é gur mionleasú é faoi Airteagal 191(2) den Chomhaontú Trádála.

2.2.An Coiste um Thrádáil

Leis an gCoiste um Thrádáil a bunaíodh faoi Airteagal 12 den Chomhaontú Trádála déantar feidhmiú an Chomhaontaithe Trádála agus cur i bhfeidhm ceart a fhorálacha a mhaoirsiú agus a éascú; déantar meastóireacht ar thoradh chur i bhfeidhm an Chomhaontaithe Trádála, go háirithe forbairt an chaidrimh trádála agus eacnamaíoch idir na Páirtithe; déantar obair gach sainchomhlachta a bunaíodh faoin gComhaontú Trádála a mhaoirsiú agus moltar aon ghníomhaíocht is gá; déantar aon chinneadh maidir le haon ábhar a gcuireann na sainchomhlachtaí faoina bhráid a mheas agus a ghlacadh; agus glactar a rialacha nós imeachta féin chomh maith lena sceideal cruinnithe agus clár oibre dá chruinnithe. Is de chomhthoil a ghlacann an Coiste um Thrádáil a chinntí. Is i gceangal ar na Páirtithe atá na cinntí a ghlactar agus déanann siad na bearta uile is gá lena gcur chun feidhme. Sna cásanna dá dtagraítear i mír 4 d’Airteagal 12 den Chomhaontú Trádála, glacfaidh an tAontas agus Tír Shínithe na nAindéas lena mbaineann aon chinneadh agus ní bheidh éifeacht leis ach amháin idir na Páirtithe sin, ar choinníoll nach ndéanfaidh na cinntí sin difear do chearta agus d’oibleagáidí Tíre sínithe eile den Aindéas (Airteagal 14 mír 3).

2.3.An gníomh den Choiste um Thrádáil atá beartaithe

Ag an 6ú cruinniú den Fhochoiste um Sholáthar Rialtais an 17 Deireadh Fómhair 2019 a bhí ar siúl in Bogotá, chuir an Cholóim in iúl don Aontas go raibh sé ar intinn aici liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad leis an leibhéal feidhmiúcháin.

Is é is cuspóir don ghníomh atá beartaithe modhnú a dhéanamh ar Fhoroinn 1 (‘Eintitis rialtais láir’) de Roinn A d’Fhoscríbhinn 1 d’Iarscríbhinn XII (‘Soláthar Rialtais’) a ghabhann leis an gComhaontú Trádála ina sonraítear eintitis rialtas láir na Colóime a chumhdaítear faoi Theideal VI.